དེ་ལྟར་གྲ་རྒྱས་པའི་མཛད་སྒོ་དེ་མཇུག་བསྡུས་པ་དང༌།ཉིན་གུང་རྒྱབ་ཏུ་ང་ཚོས་གྱང་ཤུལ་ལྷག་ལུས་རྣམས་གཞི་གཅིག་ཏུ་སྤུངས་ཏེ་བསང་ཁྲི་བཟོས་པ་ཡིན།ཕལ་ཆེར་གྱང་ཤུལ་དེ་སྔོན་གྱི་ཁང་ཆུང་ཞིག་གི་རྩིག་རྨང་ཡིན་པ་འདྲ།ང་ཚོས་བསང་ཁྲིའི་ཐོག་སྤོས་དང་མཁན་པ།སྤ་མ།རྩམ་པ།མར་སོགས་སྤུངས་ཏེ་ལྷ་བསང་ཕུལ་བ་དང༌།དེ་བཞིན་དགེ་འདུན་པ་གཉིས་དང་མི་མང་རྣམས་མཉམ་གཅིག་དུ་འཛོམས་ཏེ་གསོལ་འདེབས་ཞུས་པ་ཡིན།ལྷ་བསང་གི་མེ་ལྕེ་དང་དུ་བ་དགུང་དུ་འཕྱུར་ནས་ནམ་མཁར་དུད་སྤྲིན་འཁྲིགས།དེ་ནི་ཉི་མ་མ་ནུབ་པའི་སྔོན་ཏག་ཏག་རེད་ལ།ང་ཚོས་སྐོར་བ་བྱས་ཏེ་ནམ་མཁར་རྩམ་པ་གཏོར་བ་དང༌།ལྷ་རྒྱལ་ལོ་ཞེས་སྐད་གསེང་མཐོན་པོས་བསྒྲགས།